CELEX: 32019D0020(01)
Language: hu
Date: 2019-07-18 00:00:00
Title: Az Európai Központi Bank (EU) 2019/1348 határozata (2019. július 18.) a nem euroövezeti tagállamoknak a részletes hitelezési és hitelkockázati adatok gyűjtéséről szóló (EU) 2016/867 rendelet szerinti adatszolgáltató tagállamként való elismerésére vonatkozó eljárásról (EKB/2019/20)

16.8.2019   
               
               
                  HU
               
               
                  Az Európai Unió Hivatalos Lapja
               
               
                  L 214/3
               
            
         AZ EURÓPAI KÖZPONTI BANK (EU) 2019/1348 HATÁROZATA
         (2019. július 18.)
         a nem euroövezeti tagállamoknak a részletes hitelezési és hitelkockázati adatok gyűjtéséről szóló (EU) 2016/867 rendelet szerinti adatszolgáltató tagállamként való elismerésére vonatkozó eljárásról (EKB/2019/20)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre és különösen annak 127. cikke (2) és (5) bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére és 34.1. cikkének második francia bekezdésére,
         tekintettel a részletes hitelezési és hitelkockázati adatok gyűjtéséről szóló, 2016. május 18-i (EU) 2016/867 európai központi banki rendeletre (EKB/2016/13) (1) és különösen annak 1. cikke 1. pontjára,
         tekintettel az Európai Központi Bank Általános Tanácsának közreműködésére,
         mivel:
         
                     (1)
                  
                  
                     Az (EU) 2016/867 rendelet (EKB/2016/13) meghatározza a részletes hitelezési és hitelkockázati adatok (hitelezési adatok) gyűjtésének általános keretét. A rendeletben szerepel, hogy azok a tagállamok, amelyek pénzneme nem az euro (nem euroövezeti tagállamok), dönthetnek úgy, hogy adatszolgáltató tagállammá válnak oly módon, hogy a rendelet rendelkezéseit beiktatják nemzeti jogukba vagy nemzeti jogukkal összhangban más módon vonatkozó adatszolgáltatási követelményeket írnak elő. Ez különösen azokat a tagállamokat foglalhatja magában, amelyek az 1024/2013/EU tanácsi rendelet (2) 7. cikkével összhangban szoros együttműködés útján részt vesznek az egységes felügyeleti mechanizmusban (SSM).
                  
               
                     (2)
                  
                  
                     A Központi Bankok Európai Rendszere és az Európai Központi Bank Alapokmányának 5. cikke, az Európai Unióról szóló szerződés 4. cikkének (3) bekezdésével együttesen értelmezve, magában foglalja azt a kötelezettséget, amely szerint nemzeti szinten meg kell hozni és végre kell hajtani minden olyan intézkedést, amelyet a nem euroövezeti tagállamok megfelelőnek tartanak az Európai Központi Bank (EKB) statisztikai adatszolgáltatási követelményeinek teljesítéséhez szükséges statisztikai információ összegyűjtése céljából, valamint a statisztika területén kellő időben előkészületeket kell tenniük arra, hogy olyan tagállammá váljanak, amelynek pénzneme az euro (euroövezeti tagállamok).
                  
               
                     (3)
                  
                  
                     Az (EU) 2016/867 rendelet (EKB/2016/13 (7) preambulumbekezdésében elismerten az eurorendszerbeli központi bankok között megosztott, részletes analitikai hitelezési adatokat tartalmazó közös adatbázisnak (AnaCredit) önkéntes alapon nyitva kell állnia a nem euroövezeti tagállamok, különösen az SSM-ben részt vevő tagállamok előtt a földrajzi lefedettség és az adatok körének bővítése érdekében, valamint az Unióban a harmonizáció növelése érdekében. Néhány nem euroövezeti tagállam nemzeti központi bankja (NKB) (nem euroövezeti NKB-k) már együttműködik az EKB-val és euroövezeti tagállamok NKB-ival (euroövezeti NKB-k) az EKB/2014/7 ajánlás (3) alapján, alkalmazva a részletes hitelezési adatok gyűjtéséhez szükséges előkészítő intézkedéseket az EKB/2014/6 határozatnak (4) megfelelően.
                  
               
                     (4)
                  
                  
                     Azon nem euroövezeti tagállamoknak, amelyek úgy döntenek, hogy az (EU) 2016/867 rendelet (EKB/2016/13) szerinti adatszolgáltató tagállammá válnak, be kell jelenteniük arra irányuló szándékukat az EKB felé. Az EKB-nak ellenőriznie kell, hogy a rendelet rendelkezéseit beiktatták nemzeti jogukba, vagy hogy nemzeti jogukkal összhangban vonatkozó adatszolgáltatási követelményeket írtak elő, az érintett tagállam alkotmányos rendjének sérelme nélkül.
                  
               
                     (5)
                  
                  
                     Ahogyan azt az (EU) 2017/2335 európai központi banki iránymutatás (EKB/2017/38) (5) (4) preambulumbekezdése említi, a nem euroövezeti tagállamok az iránymutatás rendelkezéseit is beiktathatják nemzeti jogukba vagy nemzeti joguk alapján más módon intézkedéseket hajthatnak végre annak biztosítása érdekében, hogy az adatok EKB részére harmonizált módon történő továbbítására vonatkozó egyenértékű kötelezettségeket teljesítsenek, beleértve a partnereknek az intézmények és leányvállalatok adatainak adatbázisába (Register of Institutions and Affiliates Data; RIAD) történő regisztrálására vonatkozó követelményeket az (EU) 2018/876 európai körponti banki iránymutatásnak (EKB/2018/16) megfelelően (6). Így az (EU) 2018/876 iránymutatás (EKB/2018/16) (9) preambulumbekezdésével összhangban a nem euroövezeti tagállamok hozzájárulhatnak a RIAD-ba történő adatszolgáltatáshoz és validáláshoz, valamint viszonossági alapon megoszthatják a belföldi szervezeteikre vonatkozó adatokat és hozzáférhetnek az euroövezeti adatállományhoz az EKB/2018/36 ajánlás (7) alapján.
                  
               
                     (6)
                  
                  
                     Ezért meg kell határozni az EKB által követendő eljárásokat a következők tekintetében: a) a nem euroövezeti tagállamok arra irányuló szándéknyilatkozata, hogy az (EU) 2016/867 rendelet (EKB/2016/13) szerinti adatszolgáltató tagállammá váljanak; b) e szándéknyilatkozatok értékelése; valamint c) valamely nem euroövezeti tagállam adatszolgáltató tagállamként való elismerése. Meg kell továbbá határozni a nem euroövezeti tagállamok adatszolgáltató tagállamként való ilyen elismerésének esetleges felfüggesztésére és megszüntetésére vonatkozó eljárásokat.
                  
               
                     (7)
                  
                  
                     Az EKB, az euroövezeti NKB-k és a nem euroövezeti adatszolgáltató tagállamok által gyűjtött hiteladatokhoz való, nem euroövezeti NKB-k általi hozzáférés és azok felhasználásának feltételeit, valamint a nem euroövezeti adatszolgáltató tagállamok által vonatkozó nemzeti joguk alapján gyűjtött adatokhoz való, az EKB, az euroövezeti NKB-k és a nem euroövezeti adatszolgáltató tagállamok NKB-i általi hozzáférés és azok felhasználásának feltételeit egy jogilag kötelező erejű külön megállapodásban kell meghatározni. E feltételeket a 2533/98/EK tanácsi rendelet (8) alkalmazandó rendelkezéseinek figyelembevételével kell meghatározni.
                  
               
                     (8)
                  
                  
                     A valamely nem euroövezeti tagállam adatszolgáltató tagállamkénti elismeréséről szóló határozat ezért azon jogilag kötelező erejű megállapodás létezésétől függ, amely szabályozza a nem euroövezeti NKB-k, az EKB és az euroövezeti NKB-k között megvalósuló interakciót a hiteladatok megosztása és egyéb vonatkozó kérdések tekintetében, beleértve az információ bizalmasságának védelmét és a hiteladatok felhasználására vagy továbbítására vonatkozó korlátozásokat, például az (EU) 2016/867 rendelet (EKB/2016/13) 11. cikke alapján létrehozott visszacsatolási mechanizmusokkal összefüggésben,
                  
               ELFOGADTA EZT A HATÁROZATOT:
         
            1. cikk
            Hatály és célkitűzések
            Ez a határozat megállapítja a nem euroövezeti tagállamok (EU) 2016/867 rendelet (EKB/2016/13) szerinti adatszolgáltató tagállamkénti elismerése céljából az EKB által követendő eljárásokat.
         
         
            2. cikk
            Fogalommeghatározások
            Eltérő rendelkezés hiányában az ebben a határozatban szereplő kifejezések az (EU) 2016/867 rendeletben (EKB/2016/13) meghatározott jelentéssel bírnak.
            E határozat alkalmazásában „adatszolgáltató”: az érintett nem euroövezeti tagállamban rezidens jogalany vagy külföldi fióktelep, amelyre olyan adatszolgáltatási követelmények vonatkoznak, amelyek azonosak az (EU) 2016/867 rendeletben (EKB/2016/13) szereplő adatszolgáltatási követelményekkel, vagy azoknak megfeleltethetőek.
         
         
            3. cikk
            Az adatszolgáltató tagállamnak minősülés kritériumai
            
               (1)   Az EKB csak abban az esetben ismerhet el egy nem euroövezeti tagállamot az (EU) 2016/867 rendelet (EKB/2016/13) szerinti adatszolgáltató tagállamként, ha megbizonyosodik arról, hogy a nem euroövezeti tagállam az (EU) 2016/867 rendelet (EKB/2016/13) és az (EU) 2017/2335 iránymutatás (EKB/2017/38) rendelkezéseit beiktatta nemzeti jogába vagy nemzeti jogával összhangban más módon vonatkozó adatszolgáltatási követelményeket írt elő.
            
            
               (2)   Az (1) bekezdés alkalmazásában az EKB megvizsgálja, hogy a nem euroövezeti tagállam NKB-ja, az alkalmazandó nemzeti jog alapján szükség szerint más érintett nemzeti hatóságokkal együttműködésben, felhatalmazással rendelkezik legalább az alábbiakra:
               
                           a)
                        
                        
                           az (EU) 2016/867 rendelet (EKB/2016/13) 3. cikkének (1) bekezdése szerinti tényleges adatszolgáltatói kör azonosítása és felülvizsgálata;
                        
                     
                           b)
                        
                        
                           az (EU) 2016/867 rendelet (EKB/2016/13) 3. cikkének (1) bekezdése szerinti tényleges adatszolgáltatói körtől származó hiteladatok gyűjtése, a rendelet 8. cikke (4) és (5) bekezdésében szereplő rendelkezéseknek vagy nemzeti joga egyenértékű rendelkezéseinek a sérelme nélkül;
                        
                     
                           c)
                        
                        
                           az (EU) 2016/867 rendelet (EKB/2016/13) 9. cikkében meghatározott módon a partnerek azonosítása;
                        
                     
                           d)
                        
                        
                           az (EU) 2016/867 rendelet (EKB/2016/13) 4–8. és 13–15. cikkében szereplőkkel azonos vagy azokkal egyenértékű statisztikai adatszolgáltatási követelmények meghatározása az a) pontban azonosított adatszolgáltatókra;
                        
                     
                           e)
                        
                        
                           az (EU) 2016/867 rendelet (EKB/2016/13) 16. cikke szerint eltérések engedélyezése a kis adatszolgáltatók részére;
                        
                     
                           f)
                        
                        
                           az (EU) 2016/867 rendelet (EKB/2016/13) 17. cikke szerint az információk ellenőrzése és azok kötelező begyűjtésének elvégzése, ha az adatszolgáltató nem teljesíti az adattovábbításra, pontosságra, koncepcionális megfelelésre és revíziókra vonatkozó minimumszabályokat; továbbá
                        
                     
                           g)
                        
                        
                           az (EU) 2016/867 rendelet (EKB/2016/13) 18. cikke szerint szankciók kirovása az adatszolgáltatókra.
                        
                     A kétségek elkerülése érdekében, az (EU) 2016/867 rendelet (EKB/2016/13) 2. cikkében a végrehajtás szakaszai és az első adatszolgáltatás tekintetében meghatározott követelményeket nem kell beiktatni a nemzeti jogba.
            
            
               (3)   Az (1) bekezdés alkalmazásában az EKB-nak azt is meg kell vizsgálnia, hogy – a (2) bekezdés sérelme nélkül – a nemzeti jog tartalmaz-e a 2533/98/EK rendelet 7. és 8. cikkét beiktató rendelkezéseket.
            
         
         
            4. cikk
            Szándéknyilatkozat
            
               (1)   Az (EU) 2016/867 rendelet (EKB/2016/13) szerinti adatszolgáltató tagállammá válni szándékozó, nem euroövezeti tagállam (érdekelt tagállam) az adatszolgáltató tagállammá válásra irányuló hivatalos szándéknyilatkozatot nyújthat be az EKB-nak az I. mellékletben szereplő sablon használatával.
            
            
               (2)   Annak érdekében, hogy az EKB megvizsgálhassa az (1) bekezdés szerinti szándéknyilatkozatot, ahhoz csatolni kell az 5. cikk (3) bekezdése szerinti ellenőrzés céljából a végrehajtási dokumentációt, amely többek között a következőket tartalmazza:
               
                           a)
                        
                        
                           teljes megfelelési táblázat, az I. melléklet függelékében szereplő adatlap felhasználásával;
                        
                     
                           b)
                        
                        
                           a vonatkozó nemzeti jogszabályok másolata azok angol fordításával együtt;
                        
                     
                           c)
                        
                        
                           külső független harmadik fél vagy az érintett nemzeti hatóság jogi szolgálata által kiállított, az EKB számára meggyőző jogi szakvélemény, amely megerősíti a következőket:
                           
                                       i.
                                    
                                    
                                       a nemzeti jogszabály kötelező és végrehajtható lesz az érdekelt tagállamban, és
                                    
                                 
                                       ii.
                                    
                                    
                                       az érdekelt tagállam NKB-ja köteles eleget tenni az EKB (EU) 2016/867 rendelettel (EKB/2016/13) összefüggő külön iránymutatásainak, kérelmeinek és intézkedéseinek, az EKB által adott esetben meghatározott időkereten belül.
                                    
                                 
                     
            
               (3)   Az ilyen szándéknyilatkozatnak legalább kilenc hónnappal a hitelezési adatok 6. cikk szerinti első továbbításának az érdekelt tagállam által a szándéknyilatkozatban feltüntetett időpontját megelőzően be kell érkeznie az EKB-hoz, és meg kell határoznia az első továbbítástól kezdődően lefedett adatszolgáltatási referencia-időpontokat és referencia-időszakokat.
            
         
         
            5. cikk
            Ellenőrzési eljárás
            
               (1)   Az EKB-nak 20 napon belül írásban kell visszaigazolnia az érdekelt tagállam felé szándéknyilatkozatának átvételét.
            
            
               (2)   Az EKB a 4. cikk (2) bekezdésében meghatározottak mellett kérhet olyan kiegészítő információt vagy dokumentációt, amelyet megfelelőnek tart az érdekelt tagállam szándéknyilatkozatának értékelése céljából. Az EKB-nak haladéktalanul meg kell erősítenie írásban az érdekelt tagállam felé az ilyen kiegészítő információ vagy dokumentáció beérkezését.
            
            
               (3)   Az EKB-nak ellenőriznie kell, hogy az érdekelt tagállam beiktatta-e nemzeti jogába az (EU) 2016/867 rendelet (EKB/2016/13) és az (EU) 2017/2335 iránymutatás (EKB/2017/38) rendelkezéseit vagy nemzeti jogával összhangban más módon előírt-e vonatkozó adatszolgáltatási követelményeket.
            
            
               (4)   A (3) bekezdés szerinti ellenőrzés céljából az EKB-nak fel kell hatalmaznia a Központi Bankok Európai Rendszere Statisztikai Bizottságát (STC) a folyamat koordinálására és a Jogi Bizottság (LEGCO) ellenőrzési jelentés elkészítésével való megbízására. Az ellenőrzési jelentésnek értékelnie kell:
               
                           a)
                        
                        
                           azt, hogy az (EU) 2016/867 rendeletnek (EKB/2016/13) a 3. cikk (2) bekezdésben pontosított rendelkezéseit milyen mértékben hajtották végre a nemzeti jogban, és
                        
                     
                           b)
                        
                        
                           az a) pontban szereplő rendelkezések végrehajtásának elmaradása esetén a végrehajtás elmaradásának indokolását.
                        
                     
            
               (5)   Amennyiben az érdekelt tagállam által benyújtott teljes dokumentáció alapján az EKB megbizonyosodik arról, hogy a 3. cikkben meghatározott kritériumok teljesültek, határoz annak elismeréséről, hogy az érdekelt tagállam az (EU) 2016/867 rendelet (EKB/2016/13) szerinti adatszolgáltató tagállamnak minősül. A határozatnak pontosítania kell azt az időpontot, amikortól az elismerés alkalmazandó, az első továbbítástól kezdődően lefedett adatszolgáltatási referencia-időpontokat és referencia-időszakokat, valamint az első adatszolgáltatás vonatkozó időpontját, amely nem lehet korábbi, mint az érdekelt tagállam által a szándéknyilatkozatban feltüntetett időpont.
            
            
               (6)   Az (5) bekezdés szerinti határozat feltétele, hogy az érdekelt tagállam NKB-ja a II. melléklet szerinti formanyomtatvány útján megállapodást köt, szabályozva az EKB-val, az euroövezeti NKB-kkal és az adatszolgáltató tagállamként elismert, nem euroövezeti tagállamok NKB-ival megvalósuló interakcióját a hiteladatok megosztása és a vonatkozó kérdések tekintetében.
               A 2533/98/EK rendelet rendelkezéseit figyelembe véve, ez a megállapodás meghatározza a feltételeket a következők vonatkozásában: a) az EKB, az euroövezeti NKB-k és a nem euroövezeti adatszolgáltató tagállamok által gyűjtött hiteladatokhoz való, nem euroövezeti NKB-k általi hozzáférés és azok felhasználása, és b) a nem euroövezeti adatszolgáltató tagállamok által vonatkozó nemzeti joguk alapján gyűjtött adatokhoz való, az EKB, az euroövezeti NKB-k és a nem euroövezeti adatszolgáltató tagállamok NKB-jai általi hozzáférés és azok felhasználása.
               Az érdekelt tagállam NKB-ja által kötött egyetlen ilyen megállapodás sem módosítható a II. melléklet szerinti formanyomtatvánnyal összeegyeztethetetlen módon.
            
            
               (7)   Az EKB-nak arról kell határoznia, hogy az érdekelt tagállam nem minősül az (EU) 2016/867 rendelet (EKB/2016/13) szerinti adatszolgáltató tagállamnak, az alábbi esetek bármelyikében:
               
                           a)
                        
                        
                           amennyiben az érdekelt tagállam által benyújtott teljes dokumentáció alapján az EKB arra a következtetésre jut, hogy a tagállam nem felel meg az adatszolgáltató tagállamnak minősülésre vonatkozó, a 3. cikkben meghatározott kritériumoknak;
                        
                     
                           b)
                        
                        
                           amennyiben az EKB az érdekelt tagállam szándéknyilatkozatának kézhezvételétől számított egy éven belül nem kapja meg az értékelésének elvégzéséhez szükséges információt;
                        
                     
                           c)
                        
                        
                           amennyiben nem kerül sor a (6) bekezdés szerinti megállapodás megkötésére.
                        
                     
            
               (8)   Legkésőbb hat hónappal azt követően, hogy az EKB az (1) bekezdésnek, vagy adott esetben a (2) bekezdésnek megfelelően visszaigazolta a dokumentáció átvételét, az EKB-nak értesítenie kell az érdekelt tagállamot az (5) és (7) bekezdésben szereplő határozatáról. Ezen értesítésnek tartalmaznia kell a határozat indokolását. Mindazonáltal az EKB és az érdekelt tagállam megállapodhat annak az időszaknak a meghosszabbításáról, amely alatt az EKB-nak értesítenie kell az érdekelt tagállamot a határozatáról.
            
            
               (9)   Az EKB-nak meg kell vizsgálnia a (7) bekezdés szerinti határozat felülvizsgálata iránt az érdekelt tagállam által benyújtott kérelmet, feltéve, hogy:
               
                           a)
                        
                        
                           az a határozat átvételének időpontjától számított 30 napon belül beérkezik;
                        
                     
                           b)
                        
                        
                           meghatározza a felülvizsgálat iránti kérelem okait; és
                        
                     
                           c)
                        
                        
                           tartalmaz minden alátámasztásul szolgáló információt.
                        
                     Felülvizsgálat iránti kérelem beérkezésekor az EKB-nak felül kell vizsgálnia határozatát, és lehetőséget adhat az érdekelt tagállamnak azon szükséges intézkedések megtételére, amelyek lehetővé teszik adatszolgáltató tagállamkénti elismerését. Az EKB fenntartja a jogot, hogy külső független harmadik fél vagy az érintett nemzeti hatóság jogi szolgálata által kiállított, ezen intézkedések érvényességét és alkalmazhatóságát megerősítő új jogi szakvélemény benyújtását kérje.
            
         
         
            6. cikk
            A hitelezési adatok első továbbítása
            
               (1)   Az EKB-nak az érdekelt tagállam (EU) 2016/867 rendelet (EKB/2016/13) szerinti adatszolgáltató tagállamként való elismeréséről szóló határozatának kézbesítését követően, és az 5. cikk (6) bekezdése szerinti megállapodás hatálybalépésétől függően, az EKB felhívja az érdekelt tagállam NKB-ját arra, hogy azonosítsa és vizsgálja felül a tényleges adatszolgáltatói kört az (EU) 2017/2335 iránymutatás (EKB/2017/38) 5. cikkének megfelelően.
            
            
               (2)   Ha megtörtént az érdekelt tagállam (EU) 2016/867 rendelet (EKB/2016/13) szerinti adatszolgáltató tagállamként való elismerése, és ez az elismerés olyan időponttól érvényes, amely megakadályozza a tagállam NKB-ját abban, hogy az adatszolgáltatás kezdetét jelentő első év első negyedévében azonosítsa és felülvizsgálja a tényleges adatszolgáltatói kört, akkor a tényleges adatszolgáltatói kört abban az évben a többi adatszolgáltató tagállam azonosítja az (EU) 2017/2335 iránymutatás (EKB/2017/38) 5. cikkével összhangban.
            
            
               (3)   A hiteladatok első továbbítására csak azt követően kerülhet sor, hogy az EKB megállapította, hogy az érdekelt tagállam NKB-ja létrehozta az EKB műszaki infrastruktúrájával interoperábilis informatikai rendszert.
            
            
               (4)   Az első havi és negyedéves adattovábbítás az EKB által az 5. cikk (5) bekezdésében szereplő határozatban meghatározott időpontban kezdődik.
            
         
         
            7. cikk
            Felfüggesztés vagy megszüntetés
            
               (1)   Az EKB határozhat úgy, hogy felfüggeszti vagy megszünteti valamely nem euroövezeti tagállam adatszolgáltató tagállamként való elismerését, ha okkal feltételezi, hogy az érintett tagállam már nem felel meg az adatszolgáltató tagállamnak minősülésre vonatkozó, a 3. cikkben meghatározott kritériumoknak. Valamely nem euroövezeti tagállam adatszolgáltató tagállamként való elismerésének megszüntetése esetén az 5. cikk (6) bekezdése szerint létrejött megállapodás automatikusan megszűnik.
            
            
               (2)   Az (1) bekezdés szerinti bármely határozatában az EKB-nak indokolnia kell a felfüggesztést vagy megszüntetést, meg kell határoznia a határozat hatályát és fel kell tüntetnie azt az időpontot, amikortól a felfüggesztés vagy megszüntetés alkalmazandó, valamint a felfüggesztés időtartamát. A felfüggesztésre legfeljebb hat hónapos időtartamban kerülhet sor. Kivételes körülmények esetén az EKB a felfüggesztési időszakot egy alkalommal meghosszabbíthatja. Amennyiben az előírt időtartam alatt nem orvosolják a felfüggesztés okait, az EKB-nak meg kell szüntetnie az érintett nem euroövezeti tagállam adatszolgáltató tagállamként való elismerését.
            
            
               (3)   Az EKB és a valamely nem euroövezeti tagállam NKB-ja megszüntetheti az 5. cikk (6) bekezdése szerinti megállapodást, az abban foglalt rendelkezéseknek megfelelően. Ilyen esetben a nem euroövezeti tagállam adatszolgáltató tagállamként való elismerése automatikusan megszűnik és hatályát veszti.
            
         
         
            8. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Frankfurt am Mainban, 2019. július 18-án.
            
               
                  az EKB elnöke
               
               Mario DRAGHI
            
         
         
            (1)  HL L 144., 2016.6.1., 44. o.
         
         
            (2)  A Tanács 1024/2013/EU rendelete (2013. október 15.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
         
            (3)  Az EKB/2014/7 ajánlás (2014. február 24.) a részletes hitelezési adatoknak a Központi Bankok Európai Rendszere által történő gyűjtéséhez szükséges előkészítő intézkedések megszervezéséről (HL C 103., 2014.4.8., 1. o.).
         
            (4)  Az EKB/2014/6 határozat (2014. február 24.) a részletes hitelezési adatoknak a Központi Bankok Európai Rendszere által történő gyűjtéséhez szükséges előkészítő intézkedések megszervezéséről (HL L 104., 2014.4.8., 72. o.).
         
            (5)  Az Európai Központi Bank (EU) 2017/2335 iránymutatása (2017. november 23.) a részletes hitelezési és hitelkockázati adatok gyűjtésére vonatkozó eljárásokról (EKB/2017/38) (HL L 333., 2017.12.15., 66. o.).
         
            (6)  Az Európai Központi Bank (EU) 2018/876 iránymutatása (2018. június 1.) az intézmények és leányvállalatok adatainak adatbázisáról (EKB/2018/16) (HL L 154., 2018.6.18., 3. o.).
         
            (7)  Az EKB/2018/36 ajánlás (2018. december 7.) az intézmények és leányvállalatok adatainak adatbázisáról (HL C 21., 2019.1.17., 1. o.).
         
            (8)  A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).
      
      
         
            I. MELLÉKLET
            SABLON
            
               AZ (EU) 2019/1348 HATÁROZAT (EKB/2019/20) 4. CIKKE SZERINTI SZÁNDÉKNYILATKOZAT
            
            Nyilatkozattevő
            [a kérelmező tagállam nemzeti központi bankja vagy érintett nemzeti hatósága]
            
               Az Európai Központi Bank értesítése az (EU) 2019/1348 határozat (EKB/2019/20) 4. cikke szerinti szándéknyilatkozatról
            
            
                     
                        1.
                     
                     
                        [A kérelmező tagállam] ezúton fejezi ki arra irányuló szándékát, hogy az (EU) 2016/867 európai központi banki rendelet (EKB/2016/13) (1) szerinti adatszolgáltató tagállammá váljon.
                     
                  
                     
                        2.
                     
                     
                        [A kérelmező tagállam] ezúton megerősíti, hogy megfelel az (EU) 2019/1348 európai központi banki határozat (EKB/2019/20) (2) rendelkezéseinek. [A kérelmező tagállam] ezúton megerősíti különösen, hogy beiktatta nemzeti jogába az (EU) 2016/867 rendelet (EKB/2016/13) és az (EU) 2017/2335 európai központi banki iránymutatás (EKB/2017/38) (3) rendelkezéseit vagy nemzeti jogával összhangban más módon előírt vonatkozó adatszolgáltatási követelményeket, valamint, hogy az EKB műszaki infrastruktúrájával interoperábilis informatikai rendszert hozott létre.
                     
                  
                     
                        3.
                     
                     
                        [A kérelmező tagállam] ezúton benyújtja az EKB részére a fenti kötelezettségvállalást igazoló dokumentációt, beleértve a következőket:
                        
                                    a)
                                 
                                 
                                    a végrehajtó nemzeti jogszabályok másolata azok angol fordításával együtt;
                                 
                              
                                    b)
                                 
                                 
                                    az EKB számára meggyőző [külső független harmadik fél vagy az érintett nemzeti hatóság jogi szolgálata által kiállított] jogi vélemény, amely megerősíti, hogy a nemzeti jogszabályok kötelező erejűek és érvényesíthetők lesznek [a kérelmező tagállamban], és hogy [a kérelmező tagállam] nemzeti központi bankja köteles az EKB meghatározott iránymutatásainak, kérelmeinek, valamint intézkedéseinek követésére az (EU) 2016/867 rendelet (EKB/2016/13) vonatkozásában, adott esetben az EKB által szabott határidőn belül; és
                                 
                              
                                    c)
                                 
                                 
                                    a függelékben szereplő megfelelési táblázat másolata.
                                 
                              
                  
                     
                        4.
                     
                     
                        [A kérelmező tagállam] ezúton kijelenti, hogy [dátum beillesztendő]-tól/től kezdődően tudja továbbítani az (EU) 2016/867 rendelet (EKB/2016/13) szerinti hiteladatokat tartalmazó első adatsort.
                     
                  [nemzeti központi bank vagy érintett nemzeti hatóság]
            [a tagállam] részéről
            [aláírás]
            [dátum]
            
               (1)  Az Európai Központi Bank (EU) 2016/867 rendelete (2016. május 18.) a részletes hitelezési és hitelkockázati adatok gyűjtéséről (EKB/2016/13) (HL L 144., 2016.6.1., 44. o.).
            
               (2)  Az Európai Központi Bank (EU) 2019/1348 határozata (2019. július 18.) a nem euroövezeti tagállamoknak a részletes hitelezési és hitelkockázati adatok gyűjtéséről szóló (EU) 2016/867 rendelet szerinti adatszolgáltató tagállamként való elismerésére vonatkozó eljárásról (EKB/2019/20) (HL L 214, 2019.8.16., 3. o.).
            
               (3)  Az Európai Központi Bank (EU) 2017/2335 iránymutatása (2017. november 23.) a részletes hitelezési és hitelkockázati adatok gyűjtésére vonatkozó eljárásokról (EKB/2017/38) (HL L 333., 2017.12.15., 66. o.).
         
         
            
               Függelék
               
                  A részletes hitelezési és hitelkockázati adatok gyűjtéséről szóló, 2016. május 18-i (EU) 2016/867 európai központi banki rendelet (EKB/2016/13) végrehajtásának ellenőrzése
               
               
                  MEGFELELÉSI TÁBLÁZAT
               
               
                  [a nemzeti központi bank vagy az érintett nemzeti hatóság neve]
               
               
                           (EU) 2016/867 rendelet (EKB/2016/13)
                        
                        
                           A végrehajtás módja
                        
                        
                           A végrehajtás elmaradása esetén annak indokolása
                        
                     
                           3. cikk
                        
                        
                            
                        
                        
                            
                        
                     
                           4. cikk
                        
                        
                            
                        
                        
                            
                        
                     
                           5. cikk
                        
                        
                            
                        
                        
                            
                        
                     
                           6. cikk
                        
                        
                            
                        
                        
                            
                        
                     
                           7. cikk
                        
                        
                            
                        
                        
                            
                        
                     
                           8. cikk
                        
                        
                            
                        
                        
                            
                        
                     
                           9. cikk
                        
                        
                            
                        
                        
                            
                        
                     
                           10. cikk
                        
                        
                            
                        
                        
                            
                        
                     
                           12. cikk
                        
                        
                            
                        
                        
                            
                        
                     
                           13. cikk
                        
                        
                            
                        
                        
                            
                        
                     
                           14. cikk
                        
                        
                            
                        
                        
                            
                        
                     
                           15. cikk
                        
                        
                            
                        
                        
                            
                        
                     
                           16. cikk
                        
                        
                            
                        
                        
                            
                        
                     
                           17. cikk
                        
                        
                            
                        
                        
                            
                        
                     
                           18. cikk
                        
                        
                            
                        
                        
                            
                        
                     
         
         
            
               II. MELLÉKLET
               SABLON
               
                  MEGÁLLAPODÁS
               
               
                  (ÉV. HÓNAP NAP.)
               
               
                  A/AZ [A NEM EURORENDSZERBELI NKB NEVE BEILLESZTENDŐ] ÉS AZ EURÓPAI KÖZPONTI BANK KÖZÖTT A RÉSZLETES HITELEZÉSI ÉS HITELKOCKÁZATI ADATOK TOVÁBBÍTÁSÁRÓL
               
               [EKB és cím beillesztendő],
               (a továbbiakban: EKB)
               és
               [a nem eurorendszerbeli NKB neve és címe beillesztendő]
               (a továbbiakban: nem eurorendszerbeli NKB)
               E megállapodás felei a továbbiakban együttesen „Felek” vagy egyenként „Fél”.
               mivel:
               
                           (1)
                        
                        
                           Az (EU) 2016/867 európai központi banki rendelet (EKB/2016/13) (1) meghatározza a részletes hitelezési és hitelkockázati adatok (hitelezési adatok) gyűjtésének általános keretét. Az (EU) 2016/867 rendelet (EKB/2016/13) meghatározza, hogy azok a tagállamok, amelyek pénzneme nem az euro (nem euroövezeti tagállamok), dönthetnek úgy, hogy adatszolgáltató tagállammá válnak oly módon, hogy az (EU) 2016/867 rendelet (EKB/2016/13) rendelkezéseit beiktatják nemzeti jogukba vagy nemzeti jogukkal összhangban más módon vonatkozó adatszolgáltatási követelményeket írnak elő. Ez különösen azokat a tagállamokat foglalhatja magában, amelyek az 1024/2013/EU tanácsi rendelet (2) 7. cikkével összhangban szoros együttműködés útján részt vesznek az egységes felügyeleti mechanizmusban (SSM).
                        
                     
                           (2)
                        
                        
                           A Központi Bankok Európai Rendszere és az Európai Központi Bank Alapokmányának 5. cikke, az Európai Unióról szóló szerződés 4. cikkének (3) bekezdésével együttesen értelmezve, magában foglalja azt a kötelezettséget, amely szerint nemzeti szinten meg kell hozni és végre kell hajtani minden olyan intézkedést, amelyet a nem euroövezeti tagállamok megfelelőnek tartanak az EKB statisztikai adatszolgáltatási követelményeinek teljesítéséhez szükséges statisztikai információ összegyűjtése céljából, valamint a statisztika területén kellő időben előkészületeket kell tenniük arra, hogy olyan tagállammá váljanak, amelynek pénzneme az euro (euroövezeti tagállamok).
                        
                     
                           (3)
                        
                        
                           A 2533/98/EK tanácsi rendelet (3) 8. cikkének (3) bekezdése előírja a Központi Bankok Európai Rendszere (KBER) tagjainak, hogy minden szükséges szabályozási, igazgatási, technikai és szervezeti lépést tegyenek meg a bizalmas statisztikai adatok fizikai és logikai védelmének biztosítása érdekében, és az EKB számára azt, hogy határozza meg azokat a közös szabályokat és hajtsa végre azokat a minimumelőírásokat, amelyek a bizalmas statisztikai adatok jogellenes közlésének és jogosulatlan felhasználásának megakadályozásához szükségesek.
                        
                     
                           (4)
                        
                        
                           Az EKB/1998/NP28 iránymutatás (4) (a bizalmas jelleg védelméről szóló iránymutatás) meghatározza az EKB által az eurorendszerbeli NKB-k segítségével összegyűjtött bizalmas statisztikai adatok alapszintű védelmének biztosításához szükséges közös szabályokat és minimumelőírásokat.
                        
                     
                           (5)
                        
                        
                           A Kormányzótanács azt ajánlotta (5) azon tagállamok nemzeti központi bankjainak, amelyek pénzneme nem az euro (nem eurorendszerbeli NKB-k), hogy alkalmazzák a bizalmas jelleg védelméről szóló iránymutatás rendelkezéseit az NKB-k segítségével az EKB-tól kapott bizalmas statisztikai adatokra, és erősítsék ezt meg az EKB-val és az NKB-kkal kötött megállapodással. Ennek eredményeképpen a nem eurorendszerbeli NKB-k megállapodás útján megerősítették, hogy betartják a bizalmas jelleg védelméről szóló iránymutatást az NKB-k segítségével az EKB-tól kapott bizalmas statisztikai adatok tekintetében.
                        
                     
                           (6)
                        
                        
                           Az EKB/2014/6 határozat (6) meghatározza a részletes hitelezési adatok hosszú távú, az EKB harmonizált statisztikai adatszolgáltatási követelményein alapuló gyűjtési keretének létrehozására irányuló eljárást. Az EKB/2014/7 ajánlás (7) arra ösztönzi a nem eurorendszerbeli NKB-kat, amelyek előkészületeket tesznek a hosszú távú kerethez történő csatlakozásra, hogy alkalmazzák az EKB/2014/6 határozat rendelkezéseit. Számos nem eurorendszerbeli NKB együttműködik az eurorendszerbeli NKB-kkal az EKB/2014/7 ajánlásnak megfelelően.
                        
                     
                           (7)
                        
                        
                           A nem euroövezeti tagállamoknak szándékában állhat, hogy az (EU) 2016/867 rendelet (EKB/2016/13) szerinti adatszolgáltató tagállammá váljanak. Ebből a célból az (EU) 2019/1348 európai központi banki határozat (EKB/2019/20) (8) (a továbbiakban: határozat) meghatározza az eljárásokat a következők tekintetében: a) a nem euroövezeti tagállamok arra irányuló szándéknyilatkozata, hogy az (EU) 2016/867 rendelet (EKB/2016/13) szerinti adatszolgáltató tagállammá váljanak; b) e szándéknyilatkozatok EKB általi értékelése; valamint c) valamely nem euroövezeti tagállam adatszolgáltató tagállamként való elismerése az EKB által.
                        
                     
                           (8)
                        
                        
                           E megállapodás megállapítja az EKB, az eurorendszerbeli NKB-k és a nem euroövezeti adatszolgáltató tagállamok által gyűjtött hiteladatokhoz való, nem eurorendszerbeli NKB-k általi hozzáférésnek és azok felhasználásának, és a nem euroövezeti adatszolgáltató tagállamok által vonatkozó nemzeti joguk alapján gyűjtött adatokhoz való, az EKB, az eurorendszerbeli NKB-k és a nem euroövezeti adatszolgáltató tagállamok NKB-jai általi hozzáférésnek és azok felhasználásának feltételeit.
                        
                     
                           (9)
                        
                        
                           Ezt a megállapodást ezért a határozattal együtt kell értelmezni,
                        
                     A KÖVETKEZŐKBEN ÁLLAPODTAK MEG:
               
                  1. cikk
                  Az AnaCredit adatállományhoz való hozzáférés és annak felhasználása
                  
                     (1)   E megállapodás végrehajtásával az EKB hozzáférést biztosít a nem eurorendszerbeli NKB részére az (EU) 2016/867 rendelet (EKB/2016/13) szerint gyűjtött hiteladatokhoz és partner referenciaadatokhoz (a továbbiakban együtt: AnaCredit adatállomány), az (EU) 2017/2335 európai központi banki iránymutatással (ECB/2017/38) (9) és e megállapodással összhangban.
                  
                  
                     (2)   A nem eurorendszerbeli NKB-k által gyűjtött hiteladatokhoz a közös informatikai platformon keresztül lehet hozzáférni, és a hiteladatokhoz hozzáférhet az EKB, az eurorendszerbeli NKB-k és a nem euroövezeti adatszolgáltató tagállamok NKB-i az (EU) 2016/867 rendelet (EKB/2016/13) és e megállapodás rendelkezéseivel összhangban. A nem eurorendszerbeli NKB ezúton megerősíti, hogy az általa gyűjtött hiteladatoknak az EKB-val, az eurorendszerbeli NKB-kkal és a nem euroövezeti adatszolgáltató tagállamok NKB-ival való megosztása az alkalmazandó nemzeti szabályok értelmében megengedett.
                  
                  
                     (3)   A Felek megállapodnak abban, hogy az AnaCredit adatállományt, beleértve a nem eurorendszerbeli NKB-k által gyűjtött hiteladatokat, csak a 2533/98/EK rendeletben meghatározott mértékben és célokra lehet felhasználni. A hiteladatokat nem lehet felhasználni a nem eurorendszerbeli NKB-k monetáris politikai feladatainak céljából. Ez nem sérti azon hiteladatok nem eurorendszerbeli NKB általi felhasználását, amelyet a nemzeti jog alapján monetáris politikai feladatainak céljából gyűjtött.
                  
                  
                     (4)   A Felek megállapodnak továbbá abban, hogy az AnaCredit adatállományhoz a nem eurorendszerbeli NKB egyéni felhasználói vagy szervezeti egységei általi, nem statisztikai célokra történő hozzáférés csak a Kormányzótanács vagy a Kormányzótanács felhatalmazása alapján az Igazgatóság előzetes jóváhagyását követően megengedett. Ennek érdekében a nem eurorendszerbeli NKB vállalja, hogy kérelmet nyújt be, amely pontosan meghatározza a következőket:
                     
                                 a)
                              
                              
                                 a kért adatok;
                              
                           
                                 b)
                              
                              
                                 annak indokolása, hogy konkrét feladataik ellátása érdekében az egyéni felhasználóknak vagy a szervezeti egységeknek miért szükséges az ezen adatokhoz való hozzáférés; és
                              
                           
                                 c)
                              
                              
                                 az adatok bizalmassága védelmének biztosítása érdekében végrehajtandó intézkedések a 2. cikk (1) bekezdése szerint.
                              
                           A kérelmet a Központi Bankok Európai Rendszere Statisztikai Bizottságának kell címezni előzetes értékelésre, valamint a Kormányzótanács, vagy adott esetben az Igazgatóság jóváhagyása érdekében történő továbbításra.
                  
                  
                     (5)   A hozzáférés iránti kérelem Statisztikai Bizottság általi értékelését követően és a Kormányzótanács, vagy adott esetben az Igazgatóság jóváhagyásától függően a nem eurorendszerbeli NKB engedélyezési eljárást folytat azt megelőzően, hogy hozzáférést biztosít a nem eurorendszerbeli NKB egyedi felhasználója vagy szervezeti egysége részére. Ennek biztosítania kell a következőket:
                     
                                 a)
                              
                              
                                 a nem eurorendszerbeli NKB egyéni felhasználóinak vagy szervezeti egységeinek közvetlen vezetőjük útján kérelmet kell benyújtaniuk az EKB felé, amelynek ellenőriznie kell az ilyen kérelmek határozatnak való megfelelőségét; és
                              
                           
                                 b)
                              
                              
                                 a hozzáférés iránti kérelmeket jóvá kell hagynia továbbá a megfelelő „rendszerfelelősnek”, vagyis a nem eurorendszerbeli NKB azon vezetőjének, akinek az egysége működteti vagy irányítja az AnaCredit adatállományt tartalmazó rendszert.
                              
                           
                  
                     (6)   A nem eurorendszerbeli NKB biztosítja, hogy a hozzáférés megadásának teljes folyamatát az e cikkben meghatározott eljárás szerint alakítják ki, és hogy a Statisztikai Bizottságban részt vevő tagja legalább évente tájékoztatja a Statisztikai Bizottságot az AnaCredit adatállományhoz való hozzáférés megadásáról, valamint a 2. cikk (2) bekezdése szerinti jelentésben szereplő, a bizalmas jelleg védelmére irányuló intézkedések megsértéséről. A nem eurorendszerbeli NKB vállalja továbbá, hogy kérésre az EKB rendelkezésére bocsátja a megadott hozzáférésre és a hozzáféréssel kapcsolatos bármely egyéb kérdésre vonatkozó részletes információt.
                  
                  
                     (7)   Az AnaCredit adatállomány bármely további továbbítását kifejezetten előre kell engedélyeztetni a KBER érintett adatokat összegyűjtő tagjával, és a továbbításnak tiszteletben kell tartania az alkalmazandó uniós és nemzeti jogot.
                  
                  
                     (8)   A nem eurorendszerbeli NKB ezúton engedélyezi az általa gyűjtött adatok további továbbítását más, adatszolgáltató tagállamként elismert tagállamok nem eurorendszerbeli NKB-i részére, feltéve, hogy a hozzáférést megadták az e megállapodásban meghatározott feltételekkel, valamint az alkalmazandó uniós és nemzeti joggal összhangban.
                  
                  
                     (9)   A Felek megállapodnak továbbá abban, hogy az AnaCredit adatállomány nem szükséges és nem használható fel a nem eurorendszerbeli NKB-k által az (EU) 2016/867 rendelet (EKB/2016/13) szerinti visszacsatolási mechanizmus kialakítása és fenntartása céljára, kivéve, ha az ilyen felhasználást az EKB által létrehozott, kötelező jogi keret szabályozza.
                  
                  
                     (10)   A nem eurorendszerbeli NKB vállalja, hogy amennyiben az EKB módosítja az AnaCreditet szabályozó keretet, úgy beiktatja a módosításokat a nemzeti jogába, vagy a 6. cikk (4) bekezdésével összhangban kezdeményezi a projektből való kilépést.
                  
               
               
                  2. cikk
                  A bizalmas jelleg védelme
                  
                     (1)   A nem eurorendszerbeli NKB gondoskodik arról, hogy megfeleljen a bizalmas jelleg védelméről szóló iránymutatás rendelkezéseinek az EKB-tól kapott AnaCredit adatállomány tekintetében. Különösen megtesz minden szükséges szabályozási, igazgatási, technikai és szervezeti lépést a bizalmas statisztikai adatok logikai és fizikai védelmének biztosítása érdekében.
                  
                  
                     (2)   A bizalmas jelleg védelméről szóló iránymutatás 7. cikkének megfelelően a nem eurorendszerbeli NKB legalább évente egyszer tájékoztatja az EKB-t a legutóbbi időszakban tapasztalt problémákról, az e problémákra válaszul hozott intézkedésekről és a bizalmas statisztikai adatok védelmét érintő tervezett fejlesztésekről. A Statisztikai Bizottság elkészíti a megfelelő jelentést. A nem eurorendszerbeli NKB értesíti az EKB-t nemzeti jogának azon módosításairól, amelyek érinthetik az AnaCredit adatállomány részére e cikkben biztosított bizalmas jellegre vonatkozó védelmet.
                  
                  
                     (3)   Az EKB előírhatja a nem eurorendszerbeli NKB részére további intézkedések meghozatalát, vagy megállapíthat további feltételeket az AnaCredit adatállományhoz való hozzáférés és annak felhasználása tekintetében a nem eurorendszerbeli NKB kellő időben történő értesítését követően.
                  
               
               
                  3. cikk
                  A jogsértések bejelentése és a hozzáférés felfüggesztése
                  
                     (1)   Amennyiben az AnaCredit adatállományt, ideértve a nem eurorendszerbeli NKB-k által gyűjtött hiteladatokat a bizalmas jelleg, az adatvédelem vagy bármelyik Fél esetében az uniós jog által és/vagy a nem eurorendszerbeli NKB esetében a nemzeti jog által előírt más követelmények megsértésével kezelik, a Felek megteszik a megfelelő intézkedéseket e jogsértés orvoslása és ismételt előfordulásának megelőzése érdekében. A Felek eleget tesznek az alkalmazandó jogban meghatározott valamennyi kötelezettségnek, ideértve adott esetben az értesítési követelményeket is.
                  
                  
                     (2)   Az EKB felfüggesztheti a nem eurorendszerbeli NKB hozzáférését az AnaCredit adatállományhoz, és előírhatja a nem eurorendszerbeli NKB részére az ilyen, helyben tárolt adatállományok azonnali törlését, ha az EKB megállapítja, hogy erre szükség van e megállapodás lényeges megsértésének megelőzése érdekében, vagy a Felekre alkalmazandó bármely jogszabálynak való megfelelés érdekében, vagy a nem euroövezeti tagállam adatszolgáltató tagállamként való elismerésének a határozat 7. cikke szerinti felfüggesztése esetén. Az adatok törlését a nemzeti jog alkalmazandó követelményeivel összhangban kell elvégezni.
                  
               
               
                  4. cikk
                  Vitarendezés
                  A Kormányzótanács jogainak és előjogainak sérelme nélkül, a Felek között e megállapodással összefüggésben felmerült bármely olyan működési vagy műszaki jellegű vitát, amelyet nem lehet megállapodás útján rendezni, a KBER-en belüli viták rendezésére vonatkozó eljárásról szóló, 2007. április 26-i egyetértési megállapodással, vagy annak bármely későbbi felülvizsgálatával vagy az azt felváltó dokumentummal összhangban kell rendezni.
               
               
                  5. cikk
                  Az átruházás tilalma
                  Sem e megállapodás, sem bármely kapcsolódó érdek vagy kötelezettség nem átruházható az EKB előzetes írásbeli hozzájárulása nélkül.
               
               
                  6. cikk
                  A hatálybalépés időpontja, módosítás és megszüntetés
                  
                     (1)   Az EKB és a nem eurorendszerbeli NKB csak e megállapodás aláírásával válik a megállapodás részes Felévé. A megállapodás a Kormányzótanács által meghatározott időponttól lép hatályba, és azt követően, hogy előzetesen közölték azt a nem eurorendszerbeli NKB-val. A Felek eltérő rendelkezésének hiányában és a Kormányzótanács jogainak és előjogainak sérelme nélkül e megállapodás addig marad hatályban, amíg a nem eurorendszerbeli NKB részes Fele e megállapodásnak.
                  
                  
                     (2)   E megállapodás csak írásban és oly módon módosítható, amely összhangban áll a határozat II. mellékletében szereplő megállapodás-sablonnal.
                  
                  
                     (3)   E megállapodás automatikusan megszűnik, ha az EKB úgy határoz, hogy a határozat 7. cikke szerint megszünteti a nem euroövezeti tagállam adatszolgáltató tagállamként való elismerését.
                  
                  
                     (4)   A nem eurorendszerbeli NKB és az EKB egymás legalább [harminc/hatvan] napos előzetes írásbeli értesítését követően szüntetheti meg ezt a megállapodást. E megállapodás megszüntetése nem sértheti a Felek semmilyen olyan jogának és kötelezettségének fennmaradását, amely a megszüntetés hatálybalépésének időpontjában vagy azt megelőzően fennállt. A hiteladatok felhasználásának és továbbításának feltételeire, valamint a bizalmas jelleg védelmére vonatkozó, az 1. cikk (3), (4) és (5) bekezdésében, valamint a 2. cikk (1) és (3) bekezdésében szereplő szabályok e megállapodás megszüntetését követően is alkalmazandók valamennyi hiteladat vonatkozásában, ideértve a nem eurorendszerbeli NKB által gyűjtött azon hiteladatokat, amelyek a megszüntetés időpontját megelőzően váltak hozzáférhetővé.
                  
               
               
                  7. cikk
                  A megállapodás példányai
                  E megállapodás létrejöhet angol nyelvű példányok útján, de eredeti példánynak az EKB-nál letétbe helyezett példányt kell tekinteni. Minden Fél megkapja annak hitelesített másolatát.
                  [E megállapodást a Felek megfelelően felhatalmazott képviselői írták alá.]
               
               
                  Kelt Frankfurt am Mainban, 2019. [hónap nap]-én.
                  
                     [az EKB és a nem eurorendszerbeli NKB aláírási lapja beillesztendő]
                  
               
               
                  (1)  Az Európai Központi Bank (EU) 2016/867 rendelete (2016. május 18.) a részletes hitelezési és hitelkockázati adatok gyűjtéséről (EKB/2016/13) (HL L 144., 2016.6.1., 44. o.).
               
                  (2)  A Tanács 1024/2013/EU rendelete (2013. október 15.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
               
                  (3)  A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).
               
                  (4)  Az EKB/1998/NP28 iránymutatás (1998. december 22.) a nemzeti központi bankok által támogatott Európai Központi Bank által gyűjtött egyéni statisztikai adatok bizalmasságának védelmére vonatkozó közös szabályokról és minimumelőírásokról, közzétette az Európai Központi Bank EKB/2000/12 határozata (2000. november 10.) az Európai Központi Bank egyes jogi aktusai és eszközei közzétételéről (HL L 55., 2001.2.24., 72. o.), a határozat III. mellékletében.
               
                  (5)  Az EKB/2014/14 iránymutatás (2014. március 27.) a nemzeti központi bankok által támogatott Európai Központi Bank által gyűjtött egyéni statisztikai adatok bizalmasságának védelmére vonatkozó közös szabályokról és minimumelőírásokról (HL C 186., 2014.6.18., 1. o.).
               
                  (6)  Az EKB/2014/6 határozat (2014. február 24.) a részletes hitelezési adatoknak a Központi Bankok Európai Rendszere által történő gyűjtéséhez szükséges előkészítő intézkedések megszervezéséről (HL L 104., 2014.4.8., 72. o.).
               
                  (7)  Az EKB/2014/7 ajánlás (2014. február 24.) a részletes hitelezési adatoknak a Központi Bankok Európai Rendszere által történő gyűjtéséhez szükséges előkészítő intézkedések megszervezéséről (HL C 103., 2014.4.8., 1. o.).
               
                  (8)  Az Európai Központi Bank (EU) 2019/1348 határozata (2019. július 18.) a nem euroövezeti tagállamoknak a részletes hitelezési és hitelkockázati adatok gyűjtéséről szóló (EU) 2016/867 rendelet szerinti adatszolgáltató tagállamként való elismerésére vonatkozó eljárásról (EKB/2019/20) (HL L 214, 2019.8.16., 3. o.).
               
                  (9)  Az Európai Központi Bank (EU) 2017/2335 iránymutatása (2017. november 23.) a részletes hitelezési és hitelkockázati adatok gyűjtésére vonatkozó eljárásokról (EKB/2017/38) (HL L 333., 2017.12.15., 66. o.).